Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1090

c) Postai szolgáltatások A postai alapszolgáltatásokra, valamint néhány közszolgáltatásként definiált postai tevékenységre (pl. postacsomag) maximált hatósági ár van érvényben. A hatósági árszabályozás jelenlegi gyakorlata alapvetően az inflációs várakozáshoz és az állam inflációval kapcsolatos politikájához köti az árszint és az árak jóváhagyását. A hatósági árszabályozás intézménye a kizárólagos joggal nyújtott szolgáltatások árkorlátozását biztosítja. Annak érdekében, hogy a postai szolgáltató szolgáltatási skáláját korszerűsíteni tudja, szükséges az árformabesorolás és a tevékenységi jegyzékbesorolás felülvizsgálata. A posta területén az állami árszabályozás intézményét a fenntartott szolgáltatások vonatkozásában kell működtetni, figyelembe véve azt is, hogy ezen monopolizált szolgáltatási kör jelentősen szűkül. A fenntartott szolgáltatási körön kívüli árakat a versenynek kell szabályoznia. Ezzel a szolgáltatások hozzáférhetőségét garantáló árakat az egyetemes szolgáltatási kör egy részében is a verseny szabályozza. Uniós csatlakozásunkkal egyidejűleg meg kell teremteni a fenntartott, az egyetemes és a versenyszférába tartozó szolgáltatások árbevételeinek és költségeinek elkülönített számviteli nyilvántartását. F) A szűkös erőforrások kezelése A hírközlési rendszerek működtetése sok esetben igényli szűkösen rendelkezésre álló erőforrások felhasználását. A piaci szereplők ezzel kapcsolatos ellenérdekeltsége szükségessé teszi az operatív állami intézkedéseket.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes